ଯାଜପୁର ଅଫିସଃଯାଜପୁର ଜିଲ୍ଲା ବରୀ ବ୍ଲକ୍ ଅଧିନ ମହାକାଳପଡା ଗ୍ରାମରେ ବୁଧବାର ବିଳମ୍ବିତ ରାତିରେ ଅଗ୍ନିକାଣ୍ଡ ଘଟିଯାଇଛି । ଏଥିରେ ଲକ୍ଷାଧିକ ଟଙ୍କାର ସାମଗ୍ରୀ ପୋଡି ନଷ୍ଟ ହୋଇଯାଇଥିବା ଜଣାପଡିଛି । ଜଣାଯାଇଛି ଯେ ଏହି ଗ୍ରାମର ଦିଗ୍ ବିଜୟ ସାମଲଙ୍କ ଏକ ଦୋକାନ ଘରେ ପ୍ରଥମେ ଅଗ୍ନିକାଣ୍ଡ ଘଟିଥିଲା । ପରେ ତାଙ୍କ ବାସଭବନର ଏକ ଛଣ ଛପର ବଖରା ପୋଡି ନଷ୍ଟ ହୋଇଯାଇଛି । ଦିଗ୍ବିଜୟଙ୍କର ଭେରାଇଟି ଷ୍ଟୋରରେ ପାଖା ପାଖି ଲକ୍ଷାଧିକ ଟଙ୍କାର ସାମଗ୍ରୀ ନଷ୍ଟ ହୋଇଥିବାବେଳେ ଅନ୍ୟାନ୍ୟ ସାମଗ୍ରୀ ପୋଡି ନଷ୍ଟ ହୋଇଯାଇଛି ।
ଏ ନେଇ ବରୀ ତହସିଲ କାର୍ଯ୍ୟାଳୟରେ ଗୁରୁବାର ପୂର୍ବତନ ସରପଂଚ ସଂଗ୍ରାମ ସାମଲ, ନୀର ସାମଲଙ୍କ ସମେତ କେତେକ ଗ୍ରାମବାସୀ ଲିଖିତ ଅଭିଯୋଗ କରିଥିବା ଜଣାପଡିଛି । ତହସିଲ ପକ୍ଷରୁ କୌଣସି ସହାୟତା ମିଳିପାରି ନାହିଁ ବୋଲି ଗ୍ରାମବାସୀ କହିଛନ୍ତି । ଅଗ୍ନିକାଣ୍ଡର କାରଣ ଅସ୍ପଷ୍ଟ ଅଛି । କେନ୍ଦ୍ରାପଡା ଅଗ୍ନିଶ୍ରମ ବାହିନୀ ଘଟଣାସ୍ଥଳରେ ପହଁଂଚି ନିଆଁକୁ ଆୟତ କରିଥିଲେ ବୋଲି କୁହାଯାଇଛି ।
